Tilbage i maj 2019 vedtog Folketinget et skærpende miljøkrav til tunge køretøjer i Danmarks fire største byer samt Frederiksberg. Kravet betød, at udover lastbiler og busser, måtte ældre varebiler ikke længere køre ind i byens afgrænsede miljøzone uden et partikelfilter monteret. På nedenstående kort ses en oversigt over markeringen for miljøzonen i Aalborg Centrum. Kravet blev indført 1. juli 2020, hvor storbyerne opsatte kameraer rundt om i byerne, der kunne observere om de nye restriktioner blev overholdt. Kameraerne scannede de tunge køretøjers nummerplader for at se, hvornår det pågældende køretøj var blevet indregistreret samt om det efterfølgende havde fået påmonteret et filter. De nye regler der trådte i kraft 1. juli betød, at det herefter blev ulovligt at køre i de såkaldte miljøzoner i diseldrevne varevogne indregistreret fra før 2007 uden partikelfiltre. Alene i juli måned, før der blev udstedt bøde for overtrædelsen, blev der sendt hele 18.000 advarselsbreve ud for overtrædelse af de nye regler, viser tal fra Miljøstyrelsen. Nye tal fra Miljøstyrelsen viser, at siden 1. oktober, som var første dag, der kunne gives bøde for en overtrædelse, og frem til 31. oktober landet over er blevet udstedt 2507 bøder til varevogne, der ulovligt har kørt i miljøzonerne. Heraf 305 for overtrædelse af de grønne regler i Aalborg. Bødetaksterne for brud på reglerne er 12.500 kroner til busser og lastbiler. Og for varebiler ligger bøden på 1500 kroner. Fra 1. oktober til 23. november 2020 er der i alt udstedt 507 bødeforlæg i Aalborg miljøzone, der henholdsvis fordeler sig på 474 bøder til varevogne, 30 til lastbiler og tre bøder er gået til busser, således oplyser AC-teknikker ved Miljøstyrelsen Signe Damtoft Siersbæk til TV2 Nord. De to automatiske kameraer i Aalborg, der skal scanne nummerpladerne, er sat op i juli. De er placeret på Nyhavnsgade og Sønderbro.

Opsummering:
Siden 1. oktober er der blevet udstedt bøder for overtrædelse af reglerne vedrørende Aalborg Kommunes miljøzone. Nye tal fra Miljøstyrelsen viser, at der efterfølgende er blevet udstedt 507 bødeforelæg.